გარდაცვლილნი (2008 წლის ფილმი)
გარდაცვლილნი (იაპონ. おくりびと) — 2008 წლის იაპონური დრამა, რომლის რეჟისორია იოძირო ტაკიტა. ფილმში მთავარ როლებს მასაშირო მოტოკი, რიოკო ჰიროსუ და ცუტომუ იამაძაკი ასრულებენ. „გარდაცვლილნი“ ახალგაზრდა მამაკაცის შესახებ მოგვითხრობს, რომელიც ვიოლონჩელისტის წარუმატებელი კარიერის შემდეგ მეგაპოლისიდან მშობლიურ ქალაქში ბრუნდება და დამკრძალავ ბიუროში იწყებს მუშაობას. სიკვდილთან დაკავშირებული მკაცრი სოციალური ტაბუების გამო იგი გარშემომყოფი საზოგადოების, მათ შორის ოჯახის წევრების მხრიდან ცრურწმენების ობიექტი ხდება. ფილმმა 2008 წლის აგვისტოში მონრეალის მსოფლიო კინოფესტივალზე გრან პრი მოიპოვა. მომდევნო თვეში „გარდაცვლილნი“ იაპონიაში გამოვიდა, სადაც საუკეთესო ფილმის ნომინაციაში აკადემიის ჯილდო მიიღო და ასევე ქვეყანაში წლის ყველაზე მაღალშემოსავლიანი ფილმი გახდა. ფილმმა წარმატების ზენიტს 2009 წელს მიაღწია, როცა ოსკარის 82-ე დაჯილდოებაზე საუკეთესო უცხოენოვანი ფილმის ნომინაციაში გაიმარჯვა, რითაც ამ ჯილდოს მფლობელი პირველი იაპონური ფილმი გახდა. ფილმმა დადებითი გამოხმაურება ჰპოვა. საიტზე Rotten Tomatoes „გარდაცვლილნს“ 80%-იანი რეიტინგი აქვს, ხოლო საიტზე Metacritic ფილმი 100-დან 68 ქულითაა შეფასებული.